CELEX: 32011D0006(01)
Language: bg
Date: 2011-05-09 00:00:00
Title: 2011/342/ЕС: Решение на Европейската централна банка от 9 май 2011 година за изменение на Решение ЕЦБ/2004/3 относно публичния достъп до документите на Европейската централна банка (ЕЦБ/2011/6)

16.6.2011   
            
            
               BG
            
            
               Официален вестник на Европейския съюз
            
            
               L 158/37
            
         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 9 май 2011 година
   за изменение на Решение ЕЦБ/2004/3 относно публичния достъп до документите на Европейската централна банка
   (ЕЦБ/2011/6)
   (2011/342/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално член 12.3 от него,
   като взе предвид Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (1) и по-специално член 23 от него,
   като имат предвид, че:
   
               (1)
            
            
               По силата на член 127, параграф 6 от Договора за функционирането на Европейския съюз, Съветът може да възложи на Европейската централна банка (ЕЦБ) специфични задачи по политиките, свързани с надзора за благоразумие на кредитните институции и на други финансови институции, с изключение на застрахователните предприятия. Съветът е упражнил тази възможност и по силата на член 2 от Регламент (ЕС) № 1096/2010 на Съвета от 17 ноември 2010 г. за възлагане на Европейската централна банка на специфични задачи, свързани с дейността на Европейския съвет за системен риск (2) е възложил на ЕЦБ задачата да осигури секретариат на Европейския съвет за системен риск (ЕССР), като по този начин предоставя аналитична, статистическа, логистична и административна помощ на ЕССР. В този контекст ЕЦБ също така изготвя или съхранява документи, отнасящи се до нейни дейности и политики, свързани с ЕССР или решения, които се определят като документи на ЕЦБ по смисъла на Решение ЕЦБ/2004/3 от 4 март 2004 г. относно публичния достъп до документите на Европейската централна банка (3).
            
         
               (2)
            
            
               Макар че по силата на член 7, параграф 1 от Регламент (ЕС) № 1096/2010 секретариатът на ЕССР осигурява прилагането на Решение ЕЦБ/2004/3, което определя условията и ограниченията, съобразно които ЕССР трябва да предоставя достъп до документи на ЕССР, ЕЦБ следва да адаптира Решение ЕЦБ/2004/3, за да отрази факта, че ЕЦБ изготвя или съхранява документи, отнасящи се до нейни дейности и политики, свързани с ЕССР или решения, които се определят като документи на ЕЦБ по смисъла на Решение ЕЦБ/2004/3.
            
         
               (3)
            
            
               Необходимо е да се гарантира, че ЕЦБ може да отказва достъп до документи, отнасящия се до нейни дейности и политики или решения по силата на член 127, параграфи 5 и 6 от Договора, които са изготвени или съхранявани от нея в областта на финансовата стабилност, включително документи, отнасящи се до нейната помощ за ЕССР, когато тяхното разкриване би подкопало защитата на обществения интерес по отношение на стабилността на финансовата система в Съюза.
            
         
               (4)
            
            
               Необходимите изменения следва също така да бъдат направени в Решение ЕЦБ/2004/3, за да отразят терминологичните промени и промяната на номерацията на членовете след влизането в сила на Договора от Лисабон,
            
         ПРИЕ НАСТОЯЩОТО РЕШЕНИЕ:
   Член 1
   Решение ЕЦБ/2004/3 се изменя, както следва:
   
               1.
            
            
               Член 4, параграф 1 се изменя, както следва:
               
                           а)
                        
                        
                           в буква а) се добавя следното тире:
                           
                                       „—
                                    
                                    
                                       стабилността на финансовата система в Съюза или в държава-членка;“
                                    
                                 
                     
                           б)
                        
                        
                           думата „Общността“ се заменя със „Съюза“.
                        
                     
         
               2.
            
            
               В член 4, параграф 4 се добавя следното изречение:
               „По отношение на исканията за достъп до документите на Европейския съвет за системен риск се прилага Решение ЕССР/2011/5 на Европейския съвет за системен риск от 3 юни 2011 г. относно публичния достъп до документите на Европейския съвет за системен риск (4), прието въз основа на член 7 от Регламент (ЕС) № 1096/2010 на Съвета от 17 ноември 2010 г. за възлагане на Европейската централна банка на специфични задачи, свързани с дейността на Европейския съвет за системен риск (5).
            
         
               3.
            
            
               В член 8 позоваванията на член 230 се заменят с позовавания на член 263, а позоваванията на член 195 — с позовавания на член 228 от Договора.
            
         Член 2
   Настоящото решение влиза в сила на 18 юни 2011 г.
   
      Съставено във Франкфурт на Майн на 9 май 2011 година.
      
         
            Председател на ЕЦБ
         
         Jean-Claude TRICHET
      
   
   
      (1)  ОВ L 80, 18.3.2004 г., стр. 33.
   
      (2)  ОВ L 331, 15.12.2010 г., стр. 162.
   
      (3)  ОВ L 80, 18.3.2004 г., стр. 42.
   
      (4)  ОВ C 176, 16.6.2011 г., стр. 3.
   
      (5)  ОВ L 331, 15.12.2010 г., стр. 162.“